text: Temes i tendències
  Josep Maria Llauradó | 13 juliol 2011
  Hem viscut durant dècades gaudint dels trending topics a la televisió, sense saber-ho, això sí. Aquestes imatges que es repeteixen un i altre cop, durant un parell de dies, en són la prova, i els darrers exemples són la caiguda (provocada per un cotxe de la Tele 2 francesa) del català argentí Joan Antoni Flecha i de l'holandès Johnny Hoogerland al Tour o les dels corredors (als santfermins, davant dels bous) que aquesta setmana ocupen els matinals televisius, sempre completats pel corresponsal (ahir, per exemple, Fernando Roncal) amb el mocador vermell al coll.
  (Sospito que bona part dels corredors ho fan per mostrar després les imatges, d'ells al costat dels toros, als amics, però no en tinc proves).
  I no parlo només d'esports. Les declaracions de María José Campanario en un judici, perquè la mare és acusada de simulació per obtenir fraudulentament una pensió de 1.200 euros (al mes), repetides desenes de vegades a un sol programa (com ahir matí al Mirall d'estiu d'A3), o les males notícies borsàries, també són trending topics, uns continguts que marquen tendència, traduït literalment, i uns temes que ens entretenen omplint el nostre buit, més exactament.